Britse akteur ook vir Covid-19 getoetsIdris Elba. (Foto: Instagram/Idris Elba) Die Britse akteur Idris Elba het positief getoets vir die korona (Covid-19)-virus. Die 47-jarige akteur het Maandag dié nuus met ŉ video op sy Twitter-rekening bevestig. Volgens Elba het hy hom laat toets nadat hy blootgestel is aan iemand wat positief getoets het. Die akteur het hom daarna isoleer. “Vanoggend het ek positief getoets vir Covid-19. Ek voel oukei, ek het geen simptome nie, maar het myself geïsoleer vandat ek uitgevind het dat ek moontlik aan die virus blootgestel is,” het Elba in die video laat hoor. Hy het mense aangemoedig om sover moontlik tuis te bly en om verstandig te wees. “Ek sal julle op hoogte hou met my vordering. Geen paniek nie,” het hy bygevoeg. Hoewel die akteur nie gespesifiseer het met wie hy in aanraking gekom het nie, is dit alombekend dat hy op 4 Maart die WE Day-geleentheid in Londen bygewoon het. Sophie Grégoire Trudeau, die vrou van die Kanadese eerste minister Justin Trudeau, wat ook positief getoets het vir die virus, het ook dié geleentheid bygewoon. Elba se vrou, Sabrina Dhowre, is nog nie vir die koronavirus getoets nie. Elba, ŉ akteur, vervaardiger, musikant en DJ, is verlede jaar deur die Amerikaanse tydskrif People as 2018 se sexyste man van die jaar aangewys. Hy het bekendheid verwerf met sy rol as die dwelmbaas Russell “Stringer” Bell in die dramareeks The Wire. Intussen is die Amerikaanse akteur Tom Hanks en sy vrou, Rita Wilson, uit ŉ hospitaal in Australië ontslaan net ŉ paar dae ná hulle positief vir die nuwe koronavirus getoets het. Hul seun, Chet Hanks, het bevestig die egpaar is nou in self-isolasie. “Hulle voel baie beter. Dis ŉ groot verligting,” het hy in ŉ plasing op Instagram gesê. Bronne: NY Daily News, CNN, ANA-dpa Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.